
FORORD


af Katrine Søndergaard:


Kære Boglæser, Læsehest, Højtlæser, Medlytter og Tilskuer


Om lidt skal du møde Cecilie Hviid og den Verden hun levede i, mens hun var 7 år gammel. Du vil opleve Mennesker og naturvæsener, som betød noget for hende dengang, og som forhåbentlig også vil komme til at betyde noget for dig, fra nu af og i al fremtid


Selv mødte jeg Cecilie Hviid første gang -i Drømmeland… - Det synes du måske er et mærkeligt sted at mødes, men så kan jeg fortælle dig, at det heller ikke var noget, jeg vidste spor om på forhånd, eller overhovedet havde tænkt mig kunne ske. For det er nemlig sådan, at jeg slet ikke kendte Cecilie Hviid dengang. Men vi mødtes altså i Drømmeland, og her er, hvordan det gik til: I Drømmeland er der lyst og dejligt, med ren luft og masser af drømme at vælge imellem. Jeg var der vel for at finde mig en drøm at drømme den nat, tror jeg, men jeg lagde straks mærke til denne lille pige, fordi hun gik rundt med en stor, gammeldags filmrulle under armen. På mig virkede det ret morsomt, at en lille pige skulle gå rundt midt i Drømmeland, med sådan en tingest. For i Drømmeland er alting muligt, selv det umulige, og man behøver intet andet end fantasi, for at finde sig præcis den drøm, man behøver. Drømme bliver straks til, for øjnene af én, uden at man har brug for maskiner og filmruller og andet besværligt Jeg kom til at le… - det gør man nemt i Drømmeland, og hun vendte sig om, i min retning, som om min latter netop var kodeordet, hun havde ventet på. Lillepigen (ja, dengang vidste jeg heller ikke, hvad hun hed) begyndte straks at gå hen imod mig, strålende af glæde, og jeg standsede overrasket op… - Jeg siger gå, men det passer nu ikke, for hun svævede blot gennem luften, uden at bevæge nogen som helst del af sin drømmelands-krop. I Drømmeland, som du sikkert ved, behøver ingen at løbe, gå eller stå op, hvis de ikke gider… - Dér var hun altså: lille og sød, lidt buttet, med lysebrunt hår og brune øjne, i en rød sommerbluse; kort, også rød, nederdel og bare tæer i røde sko. Og med store charmerende smilehuller i kinderne, som fik hendes imødekommende smil til at stråle endnu mere


Det virkede virkelig som om vi havde en aftale, om at mødes lige her, på denne drømme-slette, i præcis denne afdeling af Drømmeland, på dette sene nattetidspunkt, og at dét, der skulle til at ske, var besluttet af os begge, på forhånd… - Du ved, ligesom når to bedste-venner har lovet hinanden at mødes, og de så også virkelig gør det… - Forskellen var bare, at jeg aldrig i mit halvlange liv havde set pigen før, og ikke anede noget om nogen aftale. Hun, derimod, kikkede på mig, som om vi var de bedste venner i verden, og at vi havde kendt hinanden fra tidernes begyndelse og at dette møde havde været aftalt, næsten lige så længe, og nu endelig kunne finde sted


Hun kom helt tæt hen til mig, overrakte mig den gamle filmrulle og lo indforstået. ’God fornøjelse’ sagde hun blot, da jeg forundret tog imod den. Og inden jeg nåede at spørge, hvem hun var, og hvorfor hun gav mig denne filmrulle og hvad jeg dog skulle bruge den til, forsvandt hun i en drømmesky. Opløstes i små fnuglette drømme-partikler, og var borte… - Det kan man let gøre i Drømmeland, men jeg kunne nu godt have ønsket mig, at hun var blevet hos mig i lidt længere drømmetid… - Senere har jeg heldigvis ofte mødt hende, på netop denne drømme-slette, og jeg har kunnet spørge hende om forskelligt


Nå, men dér stod jeg, midt i Drømmeland, med en filmrulle, som jeg nok var klar over, at jeg skulle passe godt på. Men hvordan skulle det dog lykkes for mig at få den med mig hjem?.. - Kender du ikke det?.. - Man finder en eller anden ting i Drømmeland, som man brændende ønsker sig, i Vågenland. Men lige meget hvor meget man holder fast, så forsvinder tingen altid lige på grænsen ud af Drømmelandet, og man vågner op - kun med fornemmelsen af tingen i hænderne. Jeg klamrede mig så fast til min filmrulle, både med mine drømme-arme og drømme-fingre, at mine vågen-hænder var blevet helt hvide af det, da jeg vågnede. Men det hjalp mig ikke. Filmrullen var borte


Klokken var 2.30, denne tidlige vintermorgen. Jeg var halvvågen og stadig søvnig, men jeg ærgrede mig, både gul og grøn. Og blå med, for den sags skyld. Jeg gad nemlig godt vide, hvad det var, denne mystiske drømmepige ville vise mig, på filmen


Nå, man skal ikke ærgre sig, det er ikke sundt. Så jeg mumlede i stedet til mig selv, at der ikke var noget at gøre ved det. Jeg ejede jo heller ikke en gammeldags filmfremviser, så hvad skulle jeg dog have stillet op med den rulle film, hvis det var lykkes mig at få den med hjem


Således gik hen ved 3 minutter, med at snik-snakke søvnigt med mig selv. Så hørte jeg pludselig Lillepigens stemme i mit indre. Hun råbte ligefrem. Hun råbte, at jeg ikke skulle ligge dér og dovne, når hun nu havde givet mig sin historie


Det kan nok være, at jeg kom ud af sengen i en fart. Jeg sprang op, og løb ind på mit kontor. Hev papir frem, og greb også det første skriveredskab, jeg kunne finde… - Senere viste det sig - sjovt nok - at det var en rød fyldepen, med et smilende katteansigt, i den øverste ende. Pennen skrev med rødt blæk, og jeg havde aldrig i mit liv set hverken pennen, eller rødt blæk før


Dengang var der ikke tid til undren, for inden jeg fik sat mig til rette i kontorstolen, begyndte Lillepigen - som jeg snart fandt ud af hedder Cecilie - at køre sin filmrulle-historie for mit indre blik. Inde bag mine øjne, så jeg hendes billeder… - Du ved, ligesom man godt kan se levende billeder, inde i sit hoved, som ikke rigtigt findes, ude i virkeligheden


Sommetider kørte hun filmen dejligt langsomt, så jeg i ro og mag kunne skrive ned, og nyde hvert øjebliks fine billede. Andre gange så hæsblæsende hurtigt, at min hånd næsten ikke kunne nå at følge med. Og hele tiden havde jeg fornemmelsen af, at den virkelige Cecilie sad inde bagved-bagved, og holdt øje med, om jeg fik skrevet ordene til billederne rigtigt ned, og rigtigt tydeligt ned… - Syntes hun ikke om mit arbejde, kunne hun finde på at fnidre mit fine, røde blæk ud på papiret, eller hun kunne spille et stykke musik, som var så øretæve-indbydende larmende, at jeg dårligt kunne høre, hvad jeg selv tænkte. Gjorde hun sådan, kunne jeg selvfølgelig hurtigt regne ud, at jeg havde skrevet noget forkert. Så måtte jeg begynde forfra… - Men for det meste hørte jeg den vidunderligste, klassiske baggrundsmusik, og jeg hørte, hvad alle personerne sagde - mærkede, hvem de var, og vidste, hvad de følte


Og således gik 7 dage: Fra tidlig morgen til sen nat bestilte jeg ikke andet end at skrive Cecilies historie ned. Hun lod mig kun hvile et øjeblik, når det røde blæk var sluppet op, og jeg måtte skifte patronen ud; Hun gav mig kun en kort pause, når min mave skreg så højt på mad, at den overdøvede hendes historie; og hun tillod mig kun at sove ganske kort, når mine øjne truede med at falde ud, sent, sent om aftenen


Så derfor, Kære Du, kan du nu sidde med den første, af i alt 7 fortællinger, om Cecilie Hviid og hendes liv. Og dét er det tætteste vi to kommer på den virkelige filmrulle, som måtte forblive tilbage i Drømmeland, dengang


God fornøjelse


Her er den historie, Cecilie gerne vil fortælle os:










KAPITEL 1




MUSEET


Cecilie sad på sin plads i klasseværelset og kikkede ud ad vinduet. Hun havde matematik i denne time og det var absolut ikke hendes yndlingsfag


Solen skinnede fra en klar, lyseblå himmel og Cecilie tænkte, at det tegnede godt for sommerferien… - Men havde hun vidst, hvad der ventede henne forude, havde hun nok ikke taget det så roligt, lige nu


Der var kun to en halv dag tilbage, inden hun fik sommerferie. Hun glædede sig til at rejse til Grækenland, sammen med sine forældre. Og… - nåe ja, hendes storebror Janus. Ham ville hun gerne undvære. Hvis han nu ikke skulle med, så kunne hun få forældrene og hele rejsen for sig selv


Men hun vidste selvfølgelig godt, at det var ønske-tænkning. De kunne jo ikke bare rejse uden ham


Cecilie syntes tit, at Janus var irriterende. Han drillede hende, specielt når deres forældre vendte ryggen til. Han prøvede altid gøre et eller andet, så hun blev sur eller hidsig eller ked af det. Og det lykkedes næsten altid


Derfor var Cecilie ofte træt af sin bror, og sommetider blev hun også sur på sine forældre. Hun ville gerne have, at de opdagede, at han drillede. De skulle skælde ham ud, synes hun. Men de havde alt for travlt med deres eget. De opdagede sjældent noget som helst. Kun hvis det larmede. Så tyssede de på dem begge, eller skældte dem begge to ud. Når Cecilie så forklarede, at det var Janus, som drillede, sagde de bare: ”I var nok lige gode om det.” Eller: ”Der skal to til at slås”


For det meste kunne Cecilie godt lide sine forældre. De arbejdede bare alt for meget, og de havde sjældent tid til at se, hvad der skete rundt omkring dem. Og sommetider syntes forældrene vist bare, at Cecilie og Janus var nogle larmende møgunger, som gik i vejen


Matematiktimen var den sidste time, inden spisepausen. I eftermiddag skulle hele klassen på museum. Cecilie havde aldrig været der før, fordi hendes forældre ikke havde haft tid til det. Eller måske var det, fordi de syntes, at det var kedeligt, ligesom Janus mente. Han havde været der, med sin klasse, i sidste uge og han sagde, at det var dødssygt


Cecilie og hendes klassekammerater skulle se en masse statuer og malerier på museet. Men Cecilie havde glemt, hvem det var, der havde lavet dem og hvorfor. Hun glædede sig bare


Spisepausen var hurtigt forbi, og hele klassen gik ud til den ventende bus. Eleverne var spændt på at komme af sted, og de skubbede og masede, for at få bussens bedste pladser


På turen til museet tænkte Cecilie på sin moster. Hun hed Metia og hun boede langt ude på landet. Det tog to timer at køre ud til hende, i bil, og hendes hus lå på en kæmpestor grund, som gik helt ned til vandet


Cecilie elskede både sin mosters sted og sin moster. Moster Metia smilede altid både med munden og med sine strålende, grønne øjne. Og hun havde altid tid… - Janus hadede hende. Han syntes, hun var en heks


Men det var Cecilie sikker på, at hun ikke var, selvom hun gerne ville indrømme, at Moster Metia nok var lidt anderledes, end de fleste andre Mennesker, hun kendte. Hos Moster Metia skete der også altid en masse ting, som aldrig skete andre steder. Og hun havde en stor, sort hankat, som hun kaldte: Mister Motti… - Men det gjorde hende vel ikke til heks?.. - Mister Motti var jo altid sød og sjov og venlig. Ikke som rigtige hekse-katte…


Det var måske lidt mærkeligt, at Moster Metia boede helt alene i et kæmpestort hus… - lige bortset fra Mister Motti, altså. Men det betød vel heller ikke, at hun var en heks?.. - Huset var heller ikke spor uhyggeligt, eller noget. Tværtimod var det rent og pænt og meget, meget spændende, og det var umuligt at komme til at kende det fuldstændigt, fordi der altid dukkede nye værelser og krinkelkroge op, alle vegne. Det virkede som om man bare skulle tænke sig til et sted, så fandtes det allerede derinde, et sted… - hvis man altså var heldig at finde det


Cecilie var faktisk ret vild med Moster Metias hus. Det så måske ikke så stort ud, som et slot, udvendigt fra… - Det havde Moster Metia ikke brug for, sagde hun. Men indvendigt, var det enormt. Her fandtes al den sjove plads, man havde brug for, og mere til. I hvert fald hver gang Cecilie gik på opdagelse i det. Og på nær Mister Motti, fandtes her ingenting, som var sort. Ikke engang bogstaverne i hendes bøger… - Udefra og langtfra så huset og de høje mure omkring haven, hvide og sorte ud, men jo tættere man kom, jo flere farver dukkede der op. Ikke engang gitterportene af jern, som var kulsorte, på afstand, kunne holde farven: de blev himmelblå, når man stod ved siden af dem


Huset havde en masse spir og altaner og gesimser. Der var svalegange, uden svaler og udvendige løbegange, hvor man helst ikke måtte løbe, men meget gerne gå. Og på øverste etage kunne man komme næsten hele vejen rundt om huset, udvendigt. Det var Cecilie specielt vild med. Men det allermest spændende var det runde tårn, som ragede helt op i himlen. Cecilie ville så gerne op i det, men ingen havde nogensinde set det indvendigt. Bortset fra Moster Metia selvfølgelig


Måske var det en lille smule underligt, at Cecilies mor og Moster Metia overhovedet ikke lignede hinanden, selvom de var søstre. Jo, altså, de var ganske ens udvendigt, på nær hårfarven og øjenfarven. Men Mor gik på arbejde hver dag, i mørk jakke, og pæn nederdel, som gik ned over knæene. Hendes øjne var brune, hendes hår var glat og samlet i en stram hestehale i nakken, og hendes negle var altid kortklippede. Hun lo sjældent og talte aldrig højt. Moster Metia, derimod, arbejdede hjemme hos sig selv. Hun havde lange, hvide negle og et stort lyst, bølget hår, som stod ud fra hendes hoved. Selv kaldte Moster Metia det for fehår, mens Janus mente, at det lignede en lampeskærm. Moster Metia så altid ud som om hun lige stod og skulle til bal… - Cecilie havde aldrig set hende i andet end smukke, smalle, hvide kjoler, som gik helt ned til jorden, ofte med et lille slæb. Hendes ærmer var så lange, at de først endte i en spids helt nede på hånden, hvor de sad fast med en ring omkring langfingeren. Moster Metia lo ofte, og hun talte højt og helst også meget og meget længe. Og så var hun rigtig god til at tie stille og lytte, og hun kunne tale med Cecilie, så Cecilie følte sig ældre og klogere, end hun i virkeligheden var. Det kunne Cecilie rigtig godt lide


Moster Metia hed også Hviid til efternavn, og det undrede Cecilie. Hun kunne ikke rigtigt regne ud, hvordan det kunne være, fordi Far hed jo også Hviid, selvom han var gift med Mor


Men Cecilie vidste i hvert fald, at alt dette umuligt kunne gøre Moster Metia til en heks. Janus sagde sikkert bare sådan, fordi han var sur på alt og alle. Han var helt sikkert glad for, at de ikke skulle på ferie hos Moster Metia i år


Sidste år havde både Cecilie og Janus holdt ferie hos hende i tre uger. Men i år skulle de desværre slet ikke derud, og det syntes Cecilie var ærgerligt. Mor og Far havde bestemt, at de ville arbejde, lige indtil skolen sluttede og familien skulle af sted til Grækenland, og bagefter ville de holde fri på skift, så Cecilie og Janus begge kunne være hjemme, resten af sommeren


Bussen var ved at være nået frem til museet. Museums-bygningen var så stor, at den måtte være bygget af kæmper og til kæmper. Ude foran var der en mægtig bred trappe, som førte op til den største port, Cecilie nogensinde havde set. Flere kæmper kunne sagtens komme ind ad den samtidigt, og de kunne holde fest indenfor, hvis det skulle være. Bygningen var nemlig én stor sal, med meget højt til loftet


Hele salen var fyldt med malerier og statuer. Malerierne hang langs siderne, mens kridhvide statuer stod inde i midten, på hver deres store, hvide sokkel. Foran malerierne stod høje, runde, hvide søjler ganske tæt ved siden af hinanden. De holdt to brede balkoner oppe, som gik fra den ene ende af salen til den anden. Flot så det ud, syntes Cecilie


På hver bagvæg, dér, hvor der ingen balkoner eller søjler var, hang enorme malerier. Ét i hver ende. Malerierne var så store, at deres malede Mennesker var på størrelse med Cecilie, eller endnu større


Og det ene af disse to kæmpe-malerier, ville om lidt give Cecilie sin hidtil største forskrækkelse... - Men det vidste hun naturligvis ikke endnu. Lige nu havde hun travlt med at kikke på alle de flotte, hvide marmor-statuer


Egentlig lignede statuerne rigtige Mennesker, syntes hun, men de var bare pludseligt frosset til is, midt i en bevægelse. Og nu stod, sad eller lå de alle og ventede på tøvejr


Lærerinden viste klassen en statue af en kvinde, som var blevet standset af den hvide frost, mens hun var på vej et sted hen, i sin fine kjole. De så en mand, som lå og holdt en klase vindruer op foran sin mund, men han nåede aldrig længere, fordi han var frosset til is. Og de så en mand, som holdt en rund plade i hånden, som han havde været lige ved at kaste med. Pladen var lidt tyk på midten, og lærerinden fortalte, at manden var en diskos-kaster, fordi pladen hed en diskos, på græsk. Cecilie gad godt at se, hvor han ville have kaste pladen hen, og hvad han mon ville have ramt, hvis han ikke var blevet lynfrosset


Lærerinden viste hele klassen rundt til både malerier og statuer. Cecilies bror Janus havde jo sagt, at der var dødssygt på museet, men det syntes Cecilie i hvert fald ikke. Hun kunne specielt godt lide statuerne, men mange af malerierne var også flotte


Især syntes hun mægtig godt om det ene af kæmpe-malerierne på bagvæggen. Det forestillede Mennesker i gamle dage, som var ude i naturen, med deres madkurve. Menneskerne var rigtig flotte, syntes Cecilie. Men de var nok lidt for fint klædt på, når de bare skulle på skovtur. Damerne havde flotte, lange kjoler på og hatte, som passede til. Dén dame, som stod helt fremme i hjørnet af maleriet, havde en smuk, skinnende grøn kjole på og en stor, rund hat med sløjfer og bånd og fjer. Hatten var grøn ligesom kjolen, og Cecilie kikkede længe på hende. Hun gad godt selv have sådan en kjole, og hatten også. Måske skulle den bare være rød i stedet


Lige mens Cecilie stod alene og kikkede på damen i den grønne kjole, skete der noget, som gjorde hende så forskrækket, at hun nær havde tabt sin skoletaske: Damen på maleriet blev pludselig levende. Hun vendte sig ud mod Cecilie, kikkede hende direkte i øjnene, vinkede og smilede til hende. Og så vendte hun atter siden til, og blev maleri straks efter


Cecilie gispede højlydt. Men det hele skete så hurtigt, at hun bagefter slet ikke var klar over, om det overhovedet var sket


”Kom nu, Cecilie.” råbte lærerinden, så det gav ekko i salen


Cecilie skyndte sig hen mod de andre. Samtidigt vendte hun sig om, for at kikke tilbage på billedet. Men damen stod præcis, som hun skulle stå, og hun så ud som om hun aldrig havde gjort andet


Cecilie overbeviste sig selv om, at det bare var noget, hun havde bildt sig ind. Og hun ville sikkert have glemt det hele fuldstændigt, hvis ikke hun senere skulle komme til at opleve noget, som var værre. Noget, som ville give hende to forfærdelige nætter bagefter. Og som hun aldrig, i resten af sit liv, ville glemme


Klassen gik videre og Cecilie kom atter bagud. Hun var blevet stående for at kikke på en fin, hvid statue, som lærerinden netop havde fortalt om. Den forestillede en smuk sportsmand, fra det gamle Grækenland. Men pludselig forvandlede hans hoved sig. Det før så pæne ansigt blev nu til et grimt, langnæset, langøret troldehoved. Og det skar en uhyggelig grimasse, ned mod hende


Nu nøjedes Cecilie ikke med at gispe. Hun tabte tasken og der kom et skrig ud mellem hendes læber. Hun lukkede øjnene og følte, at det nu var hende, der var frosset til is


Denne gang kom lærerinden tilbage for at hente hende


”Hvorfor står du stadigvæk her, Cecilie?” spurgte hun. ”Kom nu med”


Men Cecilie var stiv af skræk. Hun turde ikke engang åbne øjnene. Med stive ben vendte hun sig i retningen af lærerindens stemme. Hun hørte lærerinden samle tasken op, og hun mærkede et fast greb om armen, fordi det ikke gik hurtigt nok. Og hun blev slæbt af sted, for at komme tilbage til de andre… - Men det var nu godt nok: Cecilie havde nemlig ikke lyst til at se, hvor hun gik


Faktisk ville hun slet ikke se mere, overhovedet. Derfor holdt hun sig tæt ved de andre, resten af museums-besøget. Hun kikkede hverken op på malerierne eller statuerne. I stedet kikkede hun ned på sine bare ben, sine røde sko, og på fliserne og mellemrummene på gulvet. Hun havde ondt i maven og ville bare hjem


I bussen på vej tilbage til skolen, håbede Cecilie inderligt, at hendes mor ville hente hende, foran skolen. De havde aftalt, at hvis moderen på nogen måde kunne tage af sted fra sit arbejde, ville hun hente Cecilie… - Men Mor var der ikke og Cecilie måtte gå de lange fjorten minutter, fra skolen og hjem, alene. Det var surt. Men måske hjalp det lidt på mavepinen


Hun blev ved med at se den grimme trolds ansigt for sig. Den forfærdelige grimasse, fik det til at gyse i hende


Men det værste var, at hun ikke engang kunne sige det derhjemme. Ingen ville tro hende. Hun forestillede sig, hvordan hendes mor ville sige, at hun skulle holde op med at sige sådan noget sludder. Hendes far ville sende hende et træt blik, hen over sin avis, og gemme sig bag den straks igen. Og Janus ville grine af hende og drille hende med det, alt for længe bagefter


På hjemvejen ønskede hun, at hun kendte et Menneske, som hun kunne snakke med. At der fandtes bare ét eneste Menneske, et sted i verden, som ikke ville synes, at det lød skørt, når hun fortalte om sådan nogle ting


Sådan et Menneske kendte Cecilie ikke. Så lige nu blev hun nødt til at skynde sig at tænke på noget andet: Lektier, sommerferie, turen til Grækenland. Alt muligt andet


I løbet af aftenen lykkedes det hende at få trolden lidt på afstand. Men det hele havde gjort hende så træt, at hun skyndte sig ovenpå til sit værelse, og i seng, allerede første gang hendes mor sagde, at det var sengetid. Hun var så søvnig, at hun ikke engang gad at pille sit opsatte hår ned


Cecilie lå snart i sin seng. Men da begyndte balladen først for alvor. Hun befandt sig atter i museets midte. Rummet var mørkt, al lys var slukket og der var kun få vinduer højt oppe over balkonerne. Endnu engang stod hun foran den hvide statue, som havde skiftet ansigt. Men denne gang nøjedes den ikke med dét: Hele statuen forvandlede sig. Den blev til den mest ulækre trold, hun kunne forestille sig. Den havde hår over det hele. Og lange ører. Og en kæmpe næse. Og korte ben, og meget lange arme. Og så havde den en lang, tyk hale, som den dunkede ned i soklen, så den slog revner


Men det mest uhyggelige var dens øjne. De var små og stikkende og onde at se på. Dens forfærdelige grimasse og skrækkelige grinelyde fik det til at løbe koldt ned ad ryggen på hende


Trolden sprang hurtigt ned på gulvet, i retningen af hende. Trolden var meget tykkere end hun var, men havde samme højde


Cecilie vendte rundt og løb. Hun forsøgte at gemme sig bag andre sokler, men trolden løb bare bagefter, som om den lugtede sig frem til hende. Den morede sig højlydt. Dens fæle grin gav ekko overalt i den store sal. Cecilie var skrækslagen


Cecilie løb hen mod døren for at komme ud, men døren var der ikke. Dér, hvor den havde været, var der bare mur. Og nu blev hun for alvor bange. Hun vidste ikke, hvad hun skulle gøre. Hun løb og løb, men det nyttede ikke. Hun skreg, men ingen hørte hende. Døren var væk og vinduerne sad alt for højt oppe, til at hun kunne kravle derop. Og trolden halede ind på hende


Hurtigt løb hun hen forbi maleriet, med Damen i Den Grønne Kjole. Hun nåede lige at se, at damen atter vendte ud mod rummet, og at hun forskrækket holdt begge sine knyttede hænder op foran munden


Nu var trolden så tæt på, at Cecilie kunne mærke, at den pustede hende i nakken, under det opsatte hår. Hun løb atter rundt, for at forsøge at narre den til at løbe ligeud, men det lykkedes ikke


Endnu engang løb hun hen mod damen på maleriet. I farten rakte Cecilie begge sine arme op mod hende


”Hjælp mig.” råbte hun, alt hvad hun kunne. ”Så hjælp mig dog”


I det samme mærkede Cecilie, at damen greb hendes arme og trak hende, af alle kræfter, op i maleriet. Men trolden havde fået fat i Cecilies ene ankel og forsøgte at hive hende tilbage. Cecilie skreg, og sparkede med det andet ben og mærkede snart, at damen var stærkest. Trolden måtte slippe til sidst


Cecilie følte sig hvirvlet ind i maleriet. Hun og damen væltede et øjeblik rundt derinde, blandt skovens træer og Mennesker og madkurve. Men straks efter befandt Cecilie sig hjemme i sin seng, og larmen stilnede af


Nu var der kun stilheden og natten tilbage, og Cecilie stirrede forskrækket ud i det mørke værelse. Hun fik tændt lyset og forsikret sig om, at hun virkelig var hjemme, og at alt var, som det skulle være. Hun lod lyset brænde og besluttede sig for at holde sig vågen, resten af natten. Hvis hun lagde sig ned, i mørket, var hun bange for, at trolden skulle dukke op igen


Alligevel faldt Cecilie søvn. For det næste der skete var, at hendes mor bankede på hendes låste dør, for at vækkede hende


”Du har sovet med lyset tændt i nat.” sagde Mor alvorligt, uden for døren. ”Det ved du godt, er spild af strøm”


”Jamen Mor, der var en trold efter mig.” forsøgte Cecilie. ”Men så blev jeg heldigvis reddet, af en dame i en grøn kjole og…”


”Det var bare en drøm, Cecilie.” afbrød Mor og bankede igen. ”Kom nu op med dig. Du skal i skole”


Langsomt kom Cecilie op at sidde på kanten af sengen. Hun var slet ikke udhvilet. Hendes øjenlåg var så tunge at de faldt i, hele tiden. Og hendes hoved mærkedes som bly


Om to dage var det sommerferie. Hun lovede sig selv, at da ville hun sove, alt hvad hun kunne


Endelig kom hun op af sengen, men hun følte sig bare så træt, at hun ikke anede, hvordan hun overhovedet skulle komme igennem den lange skoledag


Det blev ikke bedre henne i skolen. Måske fordi lærerinden bad dem om at fortælle, hvad de havde oplevet på museet i går. Det ville Cecilie overhovedet ikke tænke på. Hun havde egentlig også mest kikket på sine egne sko, og på fliserne på gulvet. Der havde været en masse søjler, og en dame med en lang, grøn kjole. Og verdens mest uhyggelige trold. Den ville hun slet ikke tænke på, og den kunne hun overhovedet ikke fortælle om. Faktisk ville hun allerhelst glemme alt om det. Derfor sagde hun ingenting, men kikkede blot ud ad sit vindue, og blinkede med de søvnige øjne


Skoledagen gik alt for langsomt, syntes hun. Men da det langt om længe ringede ud, for sidste gang, kunne Cecilie endelig gå hjem. Nu var der kun én dag tilbage, inden sommerferien. Hun trængte virkelig til ferie nu. En rigtig lang daseferie, ville hun holde


Men sådan skulle det nu slet ikke komme til at gå. Hun ville ikke få daset den mindste smule. Den kommende sommer ville blive helt anderledes, end alle andre somre, i hendes syvårige liv. Den ville vende op og ned på det hele, og hun ville aldrig mere blive den samme igen


Men alt dette vidste Cecilie ikke noget om endnu. Lige nu var hun på vej hjem fra skole, for at tage sig en god, lang middagslur. Troede hun


For da hun gik igennem parken til sit hjem, faldt hun pludselig i sine snørebånd. Hun stod lige på næsen, ned i græsplænen. Snørebåndene havde bundet de to sko sammen. Og lige da, hørte hun grinet. Det samme uhyggelige troldegrin, som hun havde hørt, natten før. Og det kom omme fra et af de store træer, i udkanten af parken


Cecilie kunne ikke se selve trolden, men hun var sikker på, at det måtte være dén, fordi hun blev lige så bange, som i går. Og hun var også sikker på, at det var dén, der havde bundet hendes snørebånd sammen. Men hvordan?


Hun satte sig op, mens hun holdt øje med træet. Hun ømmede sig lidt og snørede båndene op igen. Hun havde fået et par græsgrønne knæ, men ellers var der ikke sket hende noget


Men lige da hun skulle til at rejse sig, opdagede hun, at hun havde fået et rødt mærke, rundt om sin ankel. Det havde været skjult af den korte, røde strømpe, hun havde på i dag. Men nu så hun, at huden var helt krøllet, og at den inderst ved knysten havde form som en tyk tommelfinger


Mærket sad lige dér, hvor trolden havde holdt fast i hende. Hun måtte have fået det sidste nat. Cecilie gøs, og skyndte sig at trække ankelstrømpen op igen











KAPITEL 2




DISKOS-KASTEREN


Cecilie fik ingen eftermiddagslur. Tværtimod var hun lysvågen, og kunne slet ikke falde til ro. Hun gik rundt på sit værelse og vidste hverken ud eller ind. Spørgsmålene hvirvlede rundt i hendes hoved, uden at finde nogen svar. Hvordan kunne Damen i Den Grønne Kjole blive virkelig, og trække hende op til sig, i maleriet? Hvordan kunne hun få Cecilie hjem i seng?.. - Og hvad var det dog for en skrækkelig trold?.. - Ville den dukke op igen?.. - Kunne troldemærket på hendes ankel nogensinde gå væk?


Spørgsmålene gjorde hende helt rundtosset


Derfor gik hun ned i køkkenet for at hente lidt småkager. Janus kom hjem fra fodbold lige i det samme, og han smed sit sure tøj i hovedet på hende


”Du ser ud som om du har set et spøgelse.” sagde han. ”Smid mit tøj til vask”


Cecilie svarede ikke, men lod tøjet ligge på gulvet, og løb op på sit værelse og låste døren. Hvor ville hun dog ønske, at Janus blev glemt i Grækenland


Tankerne og spørgsmålene kom lidt på afstand, da Cecilie tvang sig selv til at gå rundt og kikke på tingene, på sit værelse. Hun havde bolde og bøger. Dukker og dukkehus. Ludospil og legoklodser. Alt kikkede hun på og pillede ved, for at jage tankerne væk


Hun holdt meget af sit værelse, som lå i hjørnet af førstesalen, ud mod haven. Det var lidt kantet, for at give plads til gangen, som førte ind til forældrenes soveværelse. På bagvæggen, ind mod forældrenes værelse havde hun fire store indbyggede skabe, fyldt med tøj og ting og legetøj, og værelset havde to store vinduer, som gik helt ned til gulvet. Mellem de to vinduer, ud mod pladsen med fabrikken, var der en glasdør, som førte ud til en lille altan. Hendes egen lille altan, som hun var rigtig glad for. Herfra havde hun en god udsigt over hustagene ind mod byen. Lige nedenfor lå der godt nok en gammel fabrik, men den var ikke i brug mere, så det gjorde ikke så meget. Og mellem dén og byen lå parken og nogle høje, grønne træer. Hun syntes selv, at hun havde en flot udsigt


Her på værelset var hun i sikkerhed. Hun havde sine ting omkring sig og hun følte, at de ville beskytte hende mod farer


’Mod farer.’ gentog hun for sig selv


Hvilke farer?.. - Havde det hele ikke bare været en dum drøm?.. - Var det alt sammen ikke bare noget, hun havde bildt sig ind?


Men Cecilie kom hurtigt i tanke om, at hendes snørebånd pludseligt var bundet sammen, uden at nogen havde været i nærheden af hende. Og så var der mærket på hendes ankel. Nej, det var ikke bare en drøm


Hun satte sig ned og kikkede på mærket igen. Det var ikke blevet mindre. Det gjorde faktisk også lidt ondt nu. Hvad ville den grimme trold dog hende?.. - Cecilie gøs


Måske skulle hun alligevel prøve at sige det til sin mor? Måske ville Mor forstå det, hvis Cecilie fortalte det, helt fra begyndelsen?.. - Hvis hun nu fortalte alt, hvad der var sket, de sidste dage, så kunne Mor måske ligefrem fortælle, hvad Cecilie skulle gøre ved det


Men Cecilie vidste godt, at hendes mor ville sige, at det var noget pjat alt sammen. Hun ville sige, at Cecilie havde en alt for livlig fantasi, og at hun hellere skulle se at få ordnet sine lektier, i stedet


Derfor besluttede Cecilie atter at holde sin mund. Det gik nok væk af sig selv, ønsketænkte hun


Cecilie lavede lektier. I morgen havde de kun få timer om formiddagen, så hun havde ikke så mange for. I morgen fik hun sommerferie


Men inden Cecilie skulle nå så langt, som til sommerferie, måtte hun igennem endnu en rædselsfuld nat. Og den ville blive endnu værre end den første


Denne aften gik hun tidligere i seng, end hun plejede, fordi hun håbede at kunne indhente den manglende søvn, fra sidste nat. Da hun gik ned for at sige godnat, sad hendes mor og arbejdede ved skrivebordet i stuen. Hun blev meget overrasket over, at Cecilie gik i seng, helt frivilligt


”Går du i seng, før sengetid?” spurgte hun


”Ja, Mor. Jeg er træt.” svarede hun. ”Godnat”


”Hvad gik der dog af hende?” hørte hun sin mor sige, inde i stuen


”Hun er sgu’ altid så mærkelig.” sagde Janus


Den sætning ville nok have gjort Cecilie ked af det, hvis hun havde haft flere kræfter og ikke havde været så træt. Men lige nu var hun ligeglad. Nu ville hun bare sove, og det gjorde hun: Straks hendes hoved ramte puden, var hun i Drømmeland


Men dér skulle hun desværre ikke være ret længe. Endnu en gang fandt hun sig selv i salen på museet. Denne gang var salen næsten helt sort. Trolden grinede allerede et sted, derinde


Til sin rædsel opdagede Cecilie, at maleriet med Damen i Den Grønne Kjole, var væk. Vinduerne foroven var der heller ikke. Salen var kun oplyst en lille smule, af to brændende fakler: én i hver ende. De gav kun lige præcis lys nok, til at skelne statuesoklerne fra hinanden


Cecilie stod som limet til gulvet. Hun hørte troldens fjerne grin, men hun vidste ikke præcis, hvor trolden var. Hun forsøgte at gemme sig bag den statue, hun stod ved, skønt hun godt vidste, at det var umuligt at skjule sig for trolden, ret længe


Et øjeblik efter hørte hun dens hale dunke i gulvet. Den nærmede sig, men hun vidste ikke hvorfra. Hun løb bare, alt hvad hun kunne. Væk fra statuen. Men det viste sig snart at være den helt forkerte vej: Hun løb direkte hen mod trolden


Hurtigt fik hun vendt rundt. Hun løb ned i den anden ende af salen, i håbet om at maleriet med damen hang der, nu. Måske ville damen redde hende endnu engang?


Men maleriet var der ikke, og Cecilie flygtede i rædsel. Den grinende trold var lige i hælene på hende


Denne gang var hendes lange hår ikke sat op. Det flagrede bag hende, så hun ikke kunne mærke trolden puste hende i nakken. Men hun vidste alligevel, at den var så tæt på


Cecilie løb, som hun aldrig før havde løbet. Trolden var lige bag hende, og hun mærkede, hvordan den fik fat i hendes hår og trak til. Men Cecilie blev ved med at løbe. En tot af hendes hår blev revet af. Men hun var for bange til at opdage, hvor ondt det gjorde


Hun slap væk


”Høh?” sagde trolden, et stykke bag hende


Cecilie kikkede sig tilbage. Trolden blev stående og gloede på hårtotten


Cecilie sprang hurtigt op på soklen til Diskos-kasteren. Hun pressede sin ryg ind mod ham, så hun stadig kunne holde øje med trolden


”KAST NU.” råbte hun så højt hun kunne, mens hun pegede ned mod trolden


Diskos-kasteren blev levende. Hun mærkede hans muskler mod sin ryg. Han kastede pladen, så den ramte trolden, lige i hovedet


”Avs...” lød det derudefra


Det lød nu ikke, som om den var hårdt ramt, men den forsvandt. Cecilie kunne ikke længere få øje på den. Ikke mere høre den


Hun mærkede, hvordan Diskos-kasteren tog fat omkring hendes mave og løftede hende op. Han steg op mod loftet. Han fløj. Hun svævede. Hun kikkede op mod det mørke loft, og hun kikkede ned efter trolden, hvor ikke engang en skygge var tilbage. Atter kikkede hun op mod loftet. Hun blev lidt bange for, at de ville støde mod det, om et øjeblik. Men de susede ud i det fri, som om taget var bygget af mørk luft alene


Cecilie så lysene fra byen under sig, og smukke stjerner på sommerhimlen over sig. Men inden hun vidste af det, befandt hun sig atter hjemme i sin seng. Hun tændte lyset i en fart, men Diskoskasteren var der ikke. Hun sprang over til vinduet, men han var væk


Næste morgen var Cecilie øm i hovedbunden, dér hvor trolden havde revet totten af. Der var blevet en bar plet, med et rundt, rødt sår. Hun skyndte sig at rede håret ned over pletten og samle det i en knude i nakken


Nede i køkkenet stod hendes mor og smurte madpakker. Far sad bag sin avis, som han plejede, men Mor lagde mærke til håret


”Ny frisure?” spurgte hun


”Du ligner en sur skolefrøken.” vrissede Janus, som kom ind i køkkenet, i det samme. Han forsøgte at få fat i knuden, for at hive hende i håret, mens deres mor vendte ryggen til. Men Cecilie var hurtig og parat, efter nattens strabadser: hun skubbede hans hånd væk og sætte sig ned, nær sin avislæsende far


”Nå, nå, nu ikke så hidsig fra morgenstunden.” råbte Janus


”Hold nu op, I to.” sagde Mor og satte sig ned ved bordet. ”Jeg ved snart ikke, om jeg tør sende jer begge to ud til Moster Metia samtidigt”


”Det gider jeg sgu´ da heller ikke.” sagde Janus surt. ”Det sagde I også, at vi ikke skulle i år”


”Det bliver I desværre nødt til.” sagde Mor. ”Far og jeg skal arbejde, og vi har besluttet, at vi kører jer ud til Moster Metia, allerede i morgen”


”ØV.” råbte Janus. ”Moster Metia er en heks”


Far kikkede et øjeblik over avisen, inden han forsvandt igen


”Årh Mor, hvad så med turen til Grækenland?” jamrede Cecilie


”Den bliver desværre ikke til noget, lige nu. Vi har været nødt til at udsætte den, på grund af arbejde.” sagde Mor. Cecilie var grædefærdig. ”I må forstå, at Far og jeg må arbejde mere, inden vi måske kan holde ferie, senere”


Men det kunne ingen af dem forstå. Janus hamrede sukkerskålen ned i bordet. Nu blev der ballade


”Det finder jeg mig ikke i.” råbte han. ”Jeg vil ikke ud til Moster Metia. I kan alle sammen rende og hoppe”


Far tog avisen ned


”Så er det nok.” råbte han. ”Det bliver som Mor har sagt. I morgen kører vi jer ud til Mors søster, og dér skal I blive i tre uger.” Han dæmpede stemmen lidt. ”Når I kommer hjem fra skole i eftermiddag, må I pakke jeres ting. Og så skal vi have en rigtig hyggelig aften, i aften. Det er jo fredag, så det er mig, der laver mad”


Cecilie havde svært ved at se, hvordan det kunne blive en hyggelig aften, oven på dén besked. Ingen Grækenlands-tur. Cecilie ville bestemt meget gerne ud til Moster Metia i tre uger, men hun var rigtig ked af, de ikke skulle til Grækenland, om lidt Janus så ond ud. Mor begyndte at rydde af bordet og Far dykkede ned bag sin avis igen. Cecilie tænkte, at for Far betød en hyggelig aften sikkert, at alle omkring ham var helt stille, så han endelig kunne få set alle sine nyheder. Cecilie gad i hvert fald ikke at hygge sig, hvis det skulle være på den måde. Hun skyndte sig op efter sin taske, og ræsede ud af huset, for at få lidt fred


Men morgenbordets ballade var nu småting, i forhold til dét, hun havde oplevet, de sidste dage og nætter, syntes hun


På skolevejen kikkede hun sig for. Ville hun møde trolden igen i dag?.. - Eller var den helt væk nu, efter at Diskos-kasteren havde ramt den, med sin diskos?.. - Hun gik meget forsigtigt, for hvis trolden pludselig bandt hendes snørebånd sammen igen, ville hun være klar, og komme den i forkøbet. Denne gang skulle den ikke få hende til at falde


Janus overhalede hende på sin cykel og skubbede hende ned i græsset


”Du går, som en and.” råbte han. ”Har du skidt i bukserne?”


”Skrid med dig. Dit dumme fjols.” råbte hun efter ham


Hun havde nu ikke haft nødig at råbe, for han var allerede for langt væk


Formiddagen på skolen gik så langsomt. Det føltes faktisk, som om den varede en hel dag. Cecilie var så søvnig, at det var svært for hende at holde sig vågen. Allerede klokken 9, havde hun opgivet at høre efter, hvad lærerinden sagde. Men så - midt i dansktimen, trængte lærerindens stemme alligevel ind igennem hendes træthed


”Det handler om at tro på det.” sagde hun


Men Cecilie hørte desværre ikke, hvad der blev sagt, før dét, og derfor forstod hun det ikke. Hun hørte heller ikke, hvad der blev sagt bagefter. For da tænkte hun så meget på dét, som lærerinden havde sagt, før, at hun ikke kunne lytte, samtidigt


’Det handler om at tro på det.’ gentog Cecilie stille for sig selv


Hun ville gerne have vidst, hvad det betød, og hvorfor hun netop havde hørt dén sætning?.. - Men hun kunne ikke så godt række hånden i vejret og sige, at hun kun havde hørt denne ene sætning og ikke alt det andet, men at hun alligevel gerne ville vide, hvad det betød. Lærerinden skulle helst ikke opdage, at Cecilie ikke havde hørt ordentligt efter


Derfor kikkede Cecilie bare ud ad sit vindue. Nu måtte det da snart ringe. Hun havde ikke noget ur, men hvis det varede ret meget længe, ville hun falde i søvn


Endelig ringede det, og alle råbte ’god ferie’ og tumlede ud ad døren. Cecilie fik hurtigt samlet sine ting sammen og pakket dem ned i tasken. Nu ville hun bare have en rigtig god, lang dovne-ferie


Eftermiddagen gik med at få vasket tøj og pakket kuffert. Cecilie havde for længe siden lært, hvordan hun skulle bruge både vaskemaskinen og tørretumbleren, nede i kælderen. Hun stod netop med en bunke rent, tørt tøj i armene, da Janus kom ned ad trappen


”Hvor er mit tøj?” sagde han surt, da han kom helt hen til maskinen


”Det ligger vel dér hvor du smed det.” svarede Cecilie lidt drillende. ”Nu er du snart stor nok, til selv at vaske det”


Hun vidste godt, at det ville gøre Janus fistrende rasende. Derfor var hun også hurtigt oppe ad trappen, både til stueetagen og til første sal. Hun spænede ind på sit værelse og låste døren efter sig. Janus råbte op til hende, at hun bare kunne vente, til han fik fat i hende


Cecilie havde nu tænkt sig at blive på sit værelse, indtil Mor og Far kom hjem, i aften


Hun lagde sit tøj sammen og pakkede det ned i kufferten, sammen med sine nye, røde sko. Hun tænkte lidt over, hvad hun ville lave, mens hun holdt ferie, ude hos Moster Metia. Så tog hun nogle spillekort og tegneserier frem fra skufferne. Hun pakkede også nogle af sine små glasperler fra Grønland, og hun fandt sin gamle bamse frem, og den røde hoppebold, og til sidst nogle dukkehusmøbler, som hun forsigtigt pakkede ned i en lille, rød kuffert, for sig selv


Cecilie passede altid godt på sine ting, derfor gik de næsten aldrig i stykker. Egentlig skete der kun, hvis Janus kom ind på hendes værelse, ved et uheld. Og det var sjældent, fordi hun altid låste døren. Låsene til husets døre var forskellige, og nøglen til hendes dør, gemte hun i sin lomme, hvor han ikke så nemt kunne få fat i den. Men hvis det alligevel lykkedes ham at slippe ind på hendes værelse, var det altid en værre ballade at få ham ud igen. Han kunne nå at kaste rundt med flere af hendes ting, eller træde på noget, med vilje, bare for at gøre hende ked af det


Heldigvis lå hans værelse nedenunder, så han havde faktisk slet ikke noget at gøre, på første sal. Janus værelse lå ved siden af køkkenet. Mor sagde, at det lignede en rodebutik, fordi hans ting altid gik i stykker. Tit legede han så voldsomt, at Mor bankede på væggen ude fra køkkenet, og sagde, at han væltede hele huset, hvis han ikke straks holdt op


Cecilie opholdt sig virkelig på sit værelse resten af eftermiddagen. Hun kom først frem, da hendes far kaldte hende ned til aftensmad


Hun håbede, at Janus havde glemt alt om vasketøjet, men det havde han overhovedet ikke. Han havde nemlig i mellemtiden kogt sin røde fodboldtrøje sammen med undertøj og strømper: Alt var blevet lyserødt, og straks hun kom ned i køkkenet, langede han ud efter hende. Men hun nåede at dukke sig og springe hen til sin far ved komfuret


Far syntes altid, at fredag aften var noget ganske særligt. Det var nemlig ham, som lavede maden, den aften. Det var vist noget Mor havde bestemt, at han skulle. Far var ikke særlig god til det, men han syntes altid selv, at hans mad smagte bedst. Og han forventede, at de andre også kunne lide den, og helst også rose ham for den. Ellers blev han skuffet. Men Cecilie så, straks hun kom hen til komfuret, at det ville blive svært at rose ham i dag. Det så forfærdeligt ud og det lugtede ikke bedre. Far nikkede og smilede til hende, og havde et stolt blik i øjnene, og det var tydeligt, at han ikke havde noget imod, at hun begyndte at rose ham straks


”Det er noget jeg har lavet, lige ud af hovedet.” sagde han stolt


Men det var vist nærmest lige ud af køleskabet, tænkte Cecilie og skyndte sig hen på sin plads


Mor kom ned i det samme, og var lidt finere klædt på, end hun plejede. Et tørklæde af silke havde hun om halsen, og lidt rødt på læberne


”Hvorfor er du så fin, Mor?” spurgte Cecilie


”Far og jeg vil gå en tur i biografen i aften.” svarede hun. ”Det er så sjældent, at vi har fri samtidigt. Og I to kan sagtens være alene hjemme, ikke?”


Cecilie gad slet ikke at svare


”Var det ikke meningen, at vi skulle hygge os i aften?” spurgte Janus vredt.


”Joo. Men, jeres ferie er jo lang, så det når vi nok alligevel.” forsøgte Mor


”Øv, hvor er I altså tarvelige” råbte Janus.


”Så, lad nu være.” brød Far ind. ”Nu har jeg lavet lækker mad og Mor har købt to store slikposer til jer. Så finder I nok ud af at hygge jer alligevel, ikke?”


Mor tog slikposerne frem og rakte dem én hver. Cecilie tog ikke imod sin, så Mor stillede sin ved siden af Cecilies tallerken. Og dér ville Cecilie bare lade den stå. Øv, hvor var de mere end dumme, lige nu


”Smag nu på maden.” sagde Far begejstret, mens han øste op på deres tallerkner. Han ventede spændt på, at nogen ville rose ham, men det var der nu ingen, der gjorde. Alle var optaget af deres eget. Om det nu var tanker eller surmuleri, eller begge dele


”Nå?.. - Hvad synes I så om maden?” forsøgte han igen, men opgav, da der kun hørtes små grynt, fra de andre


Straks Cecilie var færdig med at spise, gik hun op på sit værelse. Hun skulle ikke nyde noget af at hygge sig sammen med Janus. I stedet satte hun sig til at klæde sine dukker om, så de kunne være fine, når de skulle være alene hjemme i 3 uger


”Jeg er snart tilbage.” sagde hun til dem. ”Pas godt på jer selv og hinanden”


Cecilie havde en god aften for sig selv. Heldigvis så hun ikke mere til trolden, og hun håbede, at det betød, at den var væk for altid. Nu kunne hun endelig få en god nats søvn


Søvn skulle hun nu ikke få så meget af, denne nat, men det var ikke på grund af trolden


Da hun ville i seng, listede hun ind på forældrenes badeværelse, for at børste tænder. Så var hun fri for at gå nedenunder og risikere at løbe i kløerne på Janus


Cecilie glædede sig til i morgen og sov snart


Men hun vågnede, da sommerhimlen var allermørkest


I begyndelsen vidste hun ikke, hvorfor hun var vågnet. Der var intet at se og ingen ondskabsfuld, grinende trold at høre. Cecilie var heller ikke bange


Det varede nogle minutter, inden hun opfattede lyset. Først skinnede det udenfor vinduerne og døren til altanen. Et svagt lys, som ikke plejede at være der, men som efterhånden blev tydeligere og skarpere. Nu lød der også stille musik, og Cecilie satte sig nysgerrigt op i sengen. Hun vidste, at det ikke var trolden, for hun var stadig ikke det mindste bange. Hun var også sikker på, at der ikke kunne ske hende noget, fordi glasdøren til altanen var lukket Det var nok bare nogle Mennesker ude i byen, som var på vej hjem fra fest, tænkte hun… - Det lød bare slet ikke som festmusik. Det var langsommere og det lød helt anderledes, end den musik Cecilie ellers kendte


Lyset og musikken trængte nu tydeligt ind til hende, gennem de lukkede glasruder. Cecilie kom ud på gulvet i en fart. Musikken blev højere og lyset blev kraftigere, og i lyset så hun en skikkelse, midt på værelse-gulvet


”Være ikke bange.” lød en mild stemme. ”Jeg gør dig ikke fortræd”


Cecilie var ikke bange. Nærmere overrasket og betaget af den lysende skikkelse. Den var helt tydelig nu, og den kastede slet ingen skygger. Cecilie betragtende den hvide dragt, og et ansigt med venlige øjne. Hun så også, at der i skikkelsens hånd var en papirrulle


”Jeg er Leliel. Englen for Nat.” sagde hun venligt


”Er du...- er du en engel?” fik Cecilie fremstammet


”Ja, det er jeg.” svarede Englen smilende


”Hvorfor har du så ikke vinger?” spurgte Cecilie nysgerrigt


De dumme ord fløj bare ud af hendes mund, og hun blev bange for, at Englen skulle blive vred og forsvinde igen. Men Englen så slet ikke ud til at synes, at ordene var spor dumme


”Nogle Engle har stråleglans-vinger og andre har ikke.” forklarede hun blidt. ”Jeg har aldrig haft vinger. På den måde, kan jeg hurtigt forklæde mig som Menneske, og tage til Jorden for at hjælpe”


”Nåe, sådan.” sagde Cecilie. ”Men hvordan kunne du så komme herned?”


”Jeg ønsker mig blot et sted hen og så svæver jeg. Og straks efter er jeg dér, hvor jeg gerne vil være.” svarede Leliel


”Orv. Hvor må det være skønt. Ønskede du dig virkelig ned til mig?” spurgte Cecilie


”Ja, det gjorde jeg.” svarede Englen for Nat


Cecilie blev mere modig nu, fordi hun så, at Englen gerne ville svare på hendes spørgsmål


”Hvor kommer du fra?” spurgte hun


”Jeg kommer fra Englenes Rige.” svarede Leliel venligt


”Hvad er dét?” ville Cecilie gerne vide


”Det er svært at svare på.” svarede Englen. ”Men jeg kan vise dig det, hvis du vil”


Det ville Cecilie mægtig gerne, og hun trådte forsigtigt nærmere Englen. Hun var lidt bange for at komme for tæt på, hvis nu Englen og lyset og musikken forsvandt. Men det gjorde de ikke. Cecilie kom nu helt hen til hende og mærkede varmen fra hende


Englen rakte sin hånd ud mod Cecilie, for at give hende papirrullen. Men Cecilie var alt for optaget af synet, til at læse, hvad der stod… - Hun var nu heller ikke så skrap til at læse endnu, så hun lagde bare papirrullen fra sig, på gulvet


Englen Leliel rørte let ved Cecilies hoved


”Kom, vi skal denne vej.” sagde hun


Og lige så forsigtigt Englen var kommet, lige så forsigtigt rejste de begge to igen. Ud gennem de lukkede glasruder, som om de var lavet af ingenting. Cecilie fandt sig selv svævende i Englens strålelys og musik. Hun var helt omsluttet af lys og varme, og vidunderlige toner. De fløj bare op og op og op. Cecilie så lysene fra byen under sig og den næsten mørke sommerhimmel over sig


Efter alt for kort tid var det forbi. De landede højt, højt oppe. Og her var helt lyst


”Er det ikke nat mere?” spurgte Cecilie overrasket


”Nej. Her er altid lyst.” svarede Englen Leliel venligt. ”Måske er det nat på Jorden, men her bliver aldrig mørkt. Vi er alle Dagens Børn. Lysets Budbringere. Vi hører ikke mørket til. Her findes aldrig Sjælens Mørke Nat”


”Er I ikke bange for at falde ned?” spurgte Cecilie, som intet forstod


”Nej, det er vi ikke.” svarede hun og smilede. ”Alle Engle kan både flyve og svæve. Ingen af os er nogensinde faldet, og kommer heller aldrig til det”


Cecilie nikkede, og kikkede frem for sig. Hun befandt sig på et sted, med en helt hvid bund. Den var blød og fjedrende, og ovenover hende var den flotteste, himmelblå himmel. Men ellers var her intet


”Hvis det aldrig er mørkt her, hvad gør I så, når I skal sove?” ville Cecilie gerne vide


”Vi sover slet ikke.” svarede Leliel. Hun smilede glad og bredte armene ud. ”Dette er Englenes Rige. Her kommer jeg fra”


”Jamen, her er jo ingenting, andet end hvidt og blåt og højt.” sagde Cecilie


”Så kik dén vej.” sagde Englen og pegede i den stik modsatte retning


Lige da Cecilie vendte sig om, så hun tusindvis af Engle. Det var et kæmpemæssigt sted. Hun kunne ikke engang se slutningen af det. Og her var Engle over det hele. Nogle svævede hen over overfladen, mens andre gik. Mange sad eller stod med store bøger og papirruller, og alle så ud til at have meget at lave, uden at have travlt. Englene havde blide, rene, lysende farver. Lys violet, lys gul, lys rød. Nogle af farverne kendte Cecilie slet ikke. Mange Engle var blot helt hvide, men hvid, som strålede og lyste blidt, af sig selv


”Hvor er her mange.” sagde Cecilie betaget. ”Hvor mange Engle findes der egentlig?”


”Vi er tusinder og atter tusinder her. Og vi har været her i uendelige tusinder og atter tusinder af år.” svarede Leliel


En engel svævede tæt forbi dem


”Hej Leliel. Hej Cecilie.” hilste han


”Hej Zafdiel.” hilste Leliel tilbage. ”Det var Zafdiel, han tager sig af regnvejret, nede på Jorden.”


Cecilie måbede


”Hvordan kan han vide, hvad jeg hedder?” spurgte hun


”Alle kender dig her.” svarede Leliel Endnu en engel kom forbi og hilste


”Det var Arael, som tager sig af Jordens fugle.” forklarede Leliel. ”Fuglene er vores venner”


”Er det fordi de kan flyve, ligesom jer?” spurgte Cecilie og vinkede til Englen


”Ja, måske.” smilede Leliel


”Jamen, det kan flyvemaskiner da også.” sagde Cecilie hurtigt


”Ja, det kan de.” svarede Leliel venligt. ”Men dem er vi ikke helt så gode venner med”


Leliel viste Cecilie rundt. Alle steder hilste Englene på hende, ved at sige hendes navn, og det morede Cecilie. Hun vinkede og smilede tilbage til dem alle. Leliel forklarede hende, hvem de var og hvad de tog sig af


”Det er Shamsiel, Englen for Dag, ligesom jeg er Englen for Nat. Og her er Zulfas, som tager sig af skovene. Rampel er Engel for Bjergene og Fanuel er Håbets Engel”


Cecilie kunne umuligt huske alle de navne, selvom alle Englene kendte hendes


”Der er Israfel, Englen for Musik.” forklarede Leliel


”Var det så hende der spillede, da du kom ned til mig?” spurgte Cecilie nysgerrigt


”Ja, det kan man godt sige.” svarede Leliel smilende og viste Cecilie videre


”Hvor går I hen, når I skal spise?” ville Cecilie vide


”Vi spiser ingenting.” lød svaret. ”Men når et Menneske lader den sidste, lille bid ligge tilbage på deres tallerken, og tænker på os, så mærker vi deres taknemmelighed”


Cecilie blev stille et øjeblik… - Lod Moster Metia egentlig ikke altid en lillebitte bid ligge?


”Der findes en sidste engel, som jeg gerne vil have, at du hilser på, inden du må tilbage.” sagde Leliel lidt senere. ”Nu må du se, om du kan kende ham igen”


Kende ham igen?.. - tænkte Cecilie. Hun vidste ikke rigtigt, hvad det kunne betyde. Hun havde jo aldrig nogensinde mødt en engel eller været i Englenes Rige


Leliel tog hende med hen til en engel, som stod og læste i en stor, hvid bog. Bogen hang og holdt sig selv i luften, og bladrede sig langsomt frem, én side ad gangen. Englen havde flotte, hvide stråleglans-vinger og helt hvidt tøj på


”Hej Cecilie.” hilste han smilende. ”Mig kender du da godt, gør du ikke?” Men det syntes Cecilie ikke lige, at hun kunne svare ja til. ”Vi mødtes bl.a. i går aftes”


Det gøs i Cecilie


”Er du den ulækre trold?” råbte hun


”Nej, det er jeg ikke.” lo han. ”Jeg reddede dig, da du bad mig om at hjælpe dig, mod trolden”


”Diskos-kasteren.” sagde Cecilie forbløffet. Han lignede slet ikke


”Ja, det er rigtigt. Jeg var inde i Diskos-kasteren og brugte ham mod din trold.” fortalte han. ”Jeg er Bardiel. Din Skytsengel. Jeg beskytter dig og hjælper dig og tager mig af dig. Når du kalder på mig og beder om min hjælp, gør jeg straks, hvad jeg kan”


Cecilie smilede stort. Det her var fantastisk, syntes hun. Tænk, at hun havde sin egen private engel. Og uden at vide det


”Hvornår har jeg fået dig?” spurgte hun nysgerrigt


Hun var nu blevet vant til, at hun fik svar på alle sine spørgsmål. Også selvom de lød dumme, i hendes egne øre


”Jeg har hele tiden været hos dig. Al den tid du har levet. Sommetider er der også andre hjælpere hos dig, men aldrig så længe, som jeg. Når de har udført dét, de skal, så drager de videre, mens jeg bliver.” forklarede Bardiel. ”Jeg tager mig også af haglbyger”


”Haglbyger?.. - Jamen, hvordan kan du dét, når du skal tage dig af mig?” spurgte Cecilie


”Vi engle kan mange ting, på én gang.” smilede Bardiel. ”Jeg har for eksempel læst hele denne bog, mens vi to har talt sammen”


Han viste hende bogen, som var bladret om på sidste side


Cecilie kunne ikke andet end at le overrasket. Det her var bedre end hun nogensinde havde kunnet forestille sig. Hun smilede et stort smil til Skytsenglen, og han smilende igen. Han tog sin bog ud af luften, lukkede den og satte den under armen. Han vinkede farvel og vendte sig og gik væk fra dem


Og Leliel sagde desværre, at det var tid at komme tilbage, og før Cecilie vidste af det, var hun hjemme i sin seng igen. Hun puttede sig smilende under sine tæpper


”Kan jeg blive en engel, ligesom dig?” spurgte hun søvnigt


”Ja, Cecilie, en dag kan du, for du er det allerede, indeni” sagde Englen for Nat. ”Farvel, vi ses en anden gang”


Cecilie faldt i søvn og sov til langt op ad formiddagen











KAPITEL 3




MOSTER METIA OG MISTER MOTTI


Mor og Janus sad ved spisebordet, da Cecilie kom ned i køkkenet


”Sikke længe du har sovet.” sagde hendes mor. ”Du er vel ikke syg?”


”Hun er sgu' altid syg.” vrissede Janus


”Nej, jeg har det fint.” svarede Cecilie. ”Men Mor, i nat kom der en engel og hentede mig op i Himlen”


”Sikke noget sludder.” sagde Mor. ”Du ved godt, at engle ikke eksisterer”


”Jamen, det er altså rigtigt.” sagde Cecilie


”Er du så død nu, eller hvad?” spurgte Janus spydigt


Cecilie prøvede at overhøre ham


”Jamen, Mor...” forsøgte Cecilie igen


”Jeg vil ikke høre på sådan noget sludder. Det ved du godt.” Hendes mor rejste sig pludseligt. ”Vi kører om en time.” sagde hun og gik ud af køkkenet


Janus boksede Cecilie i maven. Hun greb hurtigt et æble og spænede op på sit værelse


På vej op ad trappen kom hun i tanke om den papirrulle, hun havde fået af englen i nat. Hun fandt den midt på gulvet, præcis dér hvor hun selv havde lagt den. Cecilies hænderne rystede lidt, da hun rullede den ud. Langsomt stavede hun sig igennem ordene. Det tog lang tid, for hun var ikke så god til bogstaver:


DET HANDLER OM AT TRO PÅ DET, stod der


’Det handler om at tro på det.’ gentog hun for sig selv


Det var jo de samme ord, som lærerinden havde sagt i går. Hvad skulle dét nu betyde?.. - Hvad var det for noget, alt sammen? Cecilie kikkede ned på papiret igen, også på bagsiden. Hun håbede, at der stod noget, som kunne forklare, men det gjorde der ikke. Og lige i samme sekund forsvandt først ordene og så hele papirrullen. Cecilie stod og holdt i den tomme luft


Hun forstod ingenting, men skyndte sig i stedet at pakke sine sidste ting sammen. Med lidt besvær fik hun lukket kufferten og båret den ned ad trappen. Snart stod den ved siden af Janus’ kuffert bag sæderne i Fars store bil, mens familien var på vej ud til Moster Metia


Janus var sur, og han kedede sig straks efter turens begyndelse. Derfor drillede han Cecilie. Stak til hende og hev hende i håret. Men hun skreg op, så Mor og Far satte en stopper for det. Janus vendte i stedet ryggen til hende og faldt i søvn


Cecilie tænkte på, om hun nogensinde ville få englene at se igen. Hun gad godt at vide, hvad det var, der havde fået Leliel til at komme ned til hende. Hvem var beskeden fra, og hvad betød den? Havde trolden mon noget med alt det her at gøre?.. - Eller var den helt væk nu?.. - Hvor var hendes Skytsengel lige nu?.. - Sad han mon og kikkede på hende, mens hun ikke kunne se ham?.. - Hvad var det dog for noget, alt sammen?


Inden længe sov Cecilie også. Hun vågnede først, da hun hørte Mors stemme


”Sikke nogle hængehoveder vi kommer og afleverer til Moster Metia.” sagde hun, og smilede et lille smil til dem


De var snart på vej hen mod pladsen foran Moster Metias have. Cecilie kunne dufte vandet, men hun kunne ikke se det endnu. Haven var så kæmpestor og muren omkring haven så høj, at man ikke engang kunne se huset, på nær det allerhøjeste tårn altså


Muren, huskede Cecilie, havde to store, himmelblå gitterporte, og de havde en cirkel med snoede mønstre på midten, måske bogstaver, og blomster-finurligheder langs siderne og høje spidse stænger foroven. Denne brede, dobbelte gitterport kunne godt åbnes, så der blev plads til biler. Men Moster Metia åbnede den vist aldrig, for bilerne måtte alligevel ikke køre op til huset. Far måtte parkere udenfor. Den smalle gitterport, som sad i muren et stykke væk fra den brede, var til forgængere og gæster. Og her, på den store plads foran muren, ville Moster Metia hilse dem velkommen, om et øjeblik: Det vidste Cecilie


Cecilie glædede sig, så det boblede i hendes mave. Hun kunne næsten ikke vente med at springe i vandet. Til at lege med Mister Motti, som hun elskede højt. Hun glædede sig til at løbe rundt i haven og til at gå på opdagelse i Moster Metias spændende hus. Men mest af alt, glædede hun sig til at se Moster Metia. Hun var altid så god at snakke med


”Skal jeg virkelig være på det her skodsted i tre uger?” spurgte Janus surt


Moster Metia stod allerede ude på pladsen, foran den høje hvide mur, som om hun vidste, at de ville ankomme, lige i dette øjeblik. Hun tog imod dem i sin lange, hvide kjole. Hendes flotte fehår strålede i solen. Hun kunne ses på lang afstand, og det var ikke kun på grund af kjolen og håret. Det virkede også som om der altid var lys, rundt omkring hende og en rund lysende plet, dér hvor hun stod, syntes Cecilie. Som om hun helt havde kastet sin skygge af sig… - Måske var der endda en lysende stribe på jorden, når hun bevægede sig. Sommetider så strålende, at den lignede guld


Cecilie ville ønske, at hun havde en kjole, som den. Hun ville gerne have lange, smalle ærmer, som endte i spidser på hendes hænder. Hun ville også have lange, hvide negle. Hun ville have fehår og grønne øjne, som solen skinnede ud af, og hun ville også have en lang, tyk guldkæde omkring maven, med en stor, himmelblå nøgle i, præcis som Moster Metia havde


Cecilie sprang ud af bilen og løb sin moster i møde. Hun blev løftet højt op og fik det største knus i verden, og en svingtur rundt med sin moster, flere gange. De lo begge to højt


”Hvor er det godt at se dig.” hilste hendes moster glad


Janus kom også hen for at hilse. Han så nærmest ud som om det var noget, Mor havde bestemt, han skulle gøre. Moster Metia ruskede ham lidt i skulderen, som hilsen. Mor gav Moster Metia et lille knus og Far gav hende hånden og kikkede op i luften. Han så også ud som om det var noget, Mor havde bestemt, syntes Cecilie


Moster Metia bød alle indenfor, og selvom Far og Janus ikke så ud til at ville, så gik alle forbi de brede, dobbelte gitterporte og ind ad den lille, smalle port


På hver side, langs den meget lange sti op til huset, var der små, fine træer og duftende blomster, nedenunder. Stien var bred nok til at to biler kunne køre her, selvom det aldrig skete. Syv brede, afrundede trappetrin førte op til en trappe-terrasse foran husets tunge dobbeltdør. Dørene var himmelblå og havde guldstjerner, guldprikker, guldmåner og guldsole på. Cecilie elskede de døre og alt det magiske, de åbnede op til


Mister Motti, sort som den mørkeste nat, på nær en lille kridhvid prik øverst på brystet, sad nederst på trappens gelænder i den enorme entré, da de kom indenfor. Han sprang hvæsende ned derfra, og kom faretruende tæt på Fars ansigt, inden han forsvandt. Moster Metia undskyldte mange gange og sagde, at Mister Motti vist ikke var vant til, at der var andre mandfolk i huset. Far mumlede noget om, at han hadede katte. At det var sådan nogen, han helst ville putte i tønden til fastelavn. Men det var heldigvis kun Cecilie, som hørte det


Ude på Moster Metias store terrasse, bag huset, drak de snart rødt saftevand og spiste hjemmebagt kage til. Mister Motti hoppede glad op på Cecilies ben, slikkede hende på hånden og lagde sig godt til rette. Han spandt og faldt i søvn, mens hun aede ham på ryggen


”Nu må vi sandelig se at komme af sted.” sagde Far, og rejste sig, så snart han havde spist sit kagestykke


Janus og Mor rejste sig straks, og de to andre fulgte også med tilbage til pladsen foran den høje, hvide mur. Far læssede kufferterne ud, fra den aflange bils bagagerum, og lod dem stå på pladsen. Mor og Far sagde farvel, og Far kørte væk så hurtigt, at pladsens småsten sprøjtede op, bag bilen


”Så travlt de havde.” sagde Moster Metia og hjalp med at slæbe tingene op mod huset


Cecilie trak på skuldrene og kikkede på Moster Metias hus, mens de atter gik op mod det. Det måtte være det mærkværdigste hus i hele verden. Når Cecilie var langt fra det, som nu, virkede det helt lige, og ret op og ned. Men hvis hun stod tættere på det og kikkede op, blev det straks skævt og skråt og kringlet. På lidt afstand var det kridhvidt med himmelblå tage, vinduer, skodder, altaner, og udvendige løbegange. Tårnet var højt, rundt og hvidt, og helt lige… - Men når hun kom tættere på huset, syntes hun, at de to farver flød sammen, til striber og terner og alle mulige, sjove mønstre. Og der viste sig massevis af forskellige eventyrfarver også. Lyslilla, lysegrøn, lysegul og sådan nogle. Men altså lysende farver, på en utydelig og drømmeagtig måde


Taget kunne sommetider blive kobbergrønt, men for det meste var det himmelblåt, så det strålede mod himlen. Det virkede som om det brugte solens stråler til at kaste glans over hele haven og vandet og sig selv og hele verden. Det kunne nok ses milevidt omkring, ude fra havet


På husets tag kunne der komme spir og små tutter med vinduer, som Cecilie aldrig kunne se, på afstand. Og der kom flere tårne og udvækster og dimse-dutter, som måske kun var der for sjov. Tårnet blev endnu højere, jo tættere hun kom, og sommetider blev det også tykkere forneden, og måske fuldstændigt snoet, i flere farver, hele vejen op.


Overalt kom der rundede altaner, som lignede gaveindpakninger, med sløjfer og bånd og det hele. Der kom store og små prikker og klatter og striber og harlekin-tern. Et sted var der endda sommetider små, lyseblå fodspor op ad muren. Der kom aflange huller, med statuer af væsner, hun ikke kendte, og vinduer formet som nøglehuller, uden nøgler


Det eneste som altid forblev det samme, var den himmelblå dobbeltdør, med guldstjerner, guldprikker, guldmåner - og guldsole, som smilede, året rundt… - Men Cecilie havde aldrig endnu regnet ud, hvorfor dobbeltdøre forblev de samme, når nu alt andet forvandledes


Når forvandlingen var sket, fandtes der intet i Moster Metias hus, som var sort. På nær Mister Motti. Ikke engang viserne på hendes ure, eller prikkerne i Moster Metias og gæsternes øjne. De blev sommetider til strålende lys. Som om Sjælen strålede ud af dem


Indendørs var tingene hvide. Væggene og dørene og vinduerne og gulvtæpperne og lofterne og møblerne og de indbyggede glasskabe. Moster Metia havde så mange hvide ting i huset, at Cecilie ikke anede, at der fandtes så mange, i hele verden. Bag glasset i nogle af skabene stod der få farvede ting, men ellers var alt hvidt… - Men Cecilie syntes altså også her, at det var, som om der kom farver på nogen af tingene, sommetider, selvom de lige havde været hvide. Hvis Cecilie stillede sig rigtig tæt på en ting, så syntes hun, at der kunne træde flotte, farvestrålende blomster frem, eller sjove, kringlede mønstre, eller flere af de væsner, hun endnu ikke kendte noget til


Overalt på paneler, skabe, dørkarme og møbler var der fint udskårne, hvidmalede ansigter, blomster og finurligheder. Poeter og kunstnere, forfædre og formødre, venner og familiemedlemmer, hang alle med deres milde ansigter og smilede til Moster Metia. Selv fra toppen af hendes skriveredskaber


Moster Metia havde et højt bornholmerur, som var kridhvidt. Det var Cecilie vild med. Hun syntes, det tikkede så hyggeligt, mens det hakkede stuens stilhed op i småbidder. Nogle gange havde hun endda haft held til at se de fineste, små blomster, som snoede sig hele vejen op ad den høje ur-kasse. Men det skete kun, hvis hun stod ganske tæt på det, helt stille og rigtig længe I det nederste hjørne af stuen, ud mod haven, stod et enormt, hvidt skrivebord, mest med hvide ting på. Stolen foran havde armlæn, og fint, hvidt betræk. Moster Metia kaldte den for rokoko, fordi der var ro i huset, når hun sad dér, havde hun engang fortalt. Sofaen og de fine, hvide armstole i det modsatte hjørne, så ligesådan ud. Sofaen var selvfølgelig bare længere end stolene, men ellers lige som dem, og for det meste også kridhvid


Moster Metia havde vistnok en hemmelig underjordisk gang, som førte ned til et gæstehus længere nede i haven, men Cecilie vidste ikke, hvor den var. Moster Metia kaldte gæstehuset for Søjlehuset, fordi det var bygget ind under jorden. Det lå længere nede mod vandet, og jorden med græsplænen blev holdt oppe af søjler, som så dannede en underjordisk søjle-terrasse. Derudefra havde Søjlehuset selvfølgelig også en indgang, men Cecilie kunne alligevel godt tænke sig at finde den hemmelige gang, en dag


Selvom Søjlehuset var til gæster, måtte Cecilie ikke bo der endnu, skønt hun var gæst. Hun ville også hellere bo i tårnet, men det var Moster Metias private sted, som ingen fik lov til at komme op i. Der var kun én dør til tårnet og den var gemt et sted i Moster Metias værelse, hvor Cecilie heller aldrig havde været. De to steder var selvfølgelig de mest spændende, i hele huset, syntes hun


Janus fik et værelse i stueetagen og Cecilie fik ét på første sal. Præcis som derhjemme, og præcis de samme værelser, som de boede i, sidste år


Moster Metias værelse lå i hjørnet, og Cecilies lå foran hendes, ved siden af et stort badeværelse. Inde i Cecilies værelse var de fleste af tingene også hvide, men her var også blomstrede gardiner og forhæng. Her var en dør ud, ligesom derhjemme. Den førte bare ud til en løbegang, i stedet for en altan. Men løbegangen her endte i en stor, flot altan, og den stødte op til Moster Metias soveværelse. Men desværre kunne Cecilie ikke komme længere, end dertil. Havde hun kunnet løbe hele vejen rundt om hjørnet, ville hun komme om på Moster Metias terrasse-altan. Og dér stod tårnet. Cecilie vidste selvfølgelig godt, at det ikke ville hjælpe hende meget. Hun kunne umuligt kravle op ad det alligevel… - Hun måtte nok bare finde sig i, at hun aldrig fik tårnet at se indvendigt, selvom det var svært for hende


Hun gad godt at vide, hvad der var, inde i det tårn. Måske gemte Moster Metia hemmelige ting, som ingen måtte vide noget om?.. - Var det mon farligt?.. - Hvis Moster Metia alligevel var en heks, skjulte hun måske alle mulige hekse-ting deroppe?


Cecilies værelse, her hos Moster Metia, var kæmpestort i forhold til hendes eget, derhjemme. Og her var højt til loftet. Hun skulle sove i en ældgammel, hvid himmelseng, med tykke, blomstrede forhæng for. Værelset havde så meget plads, at der blev en stor tumleplads tilovers foran sengen, helt uden møbler


Langs den ene væg, ved siden af døren, var der to store, gamle, hvide klædeskabe, på hver fire tykke ben. Begge skabene havde en skuffe nederst, som kunne åbnes, men det ene skabs skabslåger var låst. Det andet kunne Cecilie bruge til sit tøj og sine ting, selvom der ingen hylder var. Skabet var så stort, at tøjet næsten forsvandt, nede i det ene hjørne


Mens Cecilie lagde sit tøj ind i skabet, opdagede hun, at der hang en strop ned fra toppen. Hun kravlede ind og hev i den. En lampe blev tændt øverst i skabet, og Cecilie kom til at le. Tænk, at have et skab, der var så stort, at det var nødvendigt at have en lampe inden i det


Cecilie kravlede ud igen og spekulerede på, hvad der var, i det låste skab. Flere af Moster Metias hemmeligheder?.. - Der var desværre ikke nogen nøgle, så hun måtte opgive at åbne det Langs den anden væg, dér hvor man kom ind, var der lange reoler med bøger. Hundredvis af store, gamle bøger. Mange af dem var faktisk hvide. Ovenpå reolerne stod lange rækker af Moster Metias flotte glasting. Og her var farver. Masser af farver. Moster Metia elskede helt sikkert glas, for hun havde så mange fade og opsatser og figurer, at de stod tæt på hinanden, hele vejen. Cecilie vidste, at hendes moster selv havde lavet dem, som en del af hendes arbejde


Cecilie kunne bedst lide glasfigurerne. De så ud til at være lavet af bolsjer og slikkepinde-slik. Der var både store og små, alle gennemsigtige og i de flotteste, strålende farver


Oven over stikkontakten, ved døren, var der en lille højtaler. Gennem den hørte Cecilie, at Moster Metia kaldte hende ned til aftensmad. Hun kunne ikke svare, for den virkede kun den ene vej. Cecilie var godt nok sulten, men hun undrede sig over, at det allerede var tid til aftensmad. Hun havde kun lige været oppe med sin kuffert, kikket lidt, og lagt sit tøj ind i skabet. Men måske skulle hun ikke undre sig så meget, for her i huset skete der altid så mange mærkelige ting


”Hvor har du mon været, så længe?” sagde Moster Metia, da Cecilie kom nedenunder


Cecilie syntes ikke, at det var spor længe, så hun fik ikke rigtigt svaret


Spisebordet, nær dørene fra entreen, var allerede fyldt med dampende lækker mad. Moster Metias havde været hurtig, syntes Cecilie, og hendes mad smagte altid så godt. Janus syntes vist, at det var noget værre hundeæde


De satte sig på de samme pladser som sidste år: Cecilie for bordenden, med ryggen ud mod haven, Moster Metia med ryggen til rokoko-møblerne og terrassen, og Janus for den anden bordende. Det tegnede allerede til at blive lige så hyggeligt, som sidste år


Under måltidet snakkede og lo Cecilie og Moster Metia meget. De to hyggede sig i hvert fald, men Janus var stadig sur, og meget, meget sulten


Moster Metia foreslog, at de skulle gå en tur ud i haven, når de havde spist. Det gad Janus overhovedet ikke, men Cecilie ville gerne


”Lad bare det hele stå.” sagde Moster Metia til Janus, da de var færdige med maden


De rejste sig og lod tallerkner og fade og skåle, med madrester stå. Janus trampede ind på sit værelse, mens Cecilie og Moster Metia gik ud i haven, gennem de åbentstående terrasse-døre. Solen stod endnu højt på himlen og det var stadigvæk dejligt varmt. Overalt stod der fintklippede buksbom-buske, finurlige figurer og skulpturer. Her var blomsterkrukker og blomsterbede-cirkler, og små blomster-prikker i græsplænerne, over det hele


”Husker du Søjlehuset.. - eller Hulehuset, som du kalder det?” spurgte Moster Metia


Cecilie nikkede, og de gik ned over bakken mod det lille hus under jorden. Der var ikke mørkt på den underjordiske søjleterrasse, fordi solens stråler skinnede direkte derind, på denne tid af dagen. De kikkede ind ad vinduerne, men gik ikke derind nu. Cecilie ville gerne ned til vandet. Men en dag, lovede hun sig selv, ville hun gå på opdagelse her

